钦定古今图书集成/理学汇编/经籍典/第037卷 > 《藏书阁记略》贝阙
## 钦定古今图书集成/理学汇编/经籍典/第037卷 > 《藏书阁记略》贝阙

“荒陬之地，书有不能尽致，而窭人之子，书有不能尽
读，一旦而措诸事业，有弗病且馁乎？”松江儒学，仅全
于焚荡之馀，所储经史子、集，散佚无存者。至正二十
三年冬，西蜀王公立中来守是邦，知事海陵徐君克
初赞其理，汲汲以兴学校为首务。时则会稽冯君恕、
钱唐陶君植相继掌教，延《五经》师迪弟子员，月试季
考，士习一新。复以学廪若干石，购求《十三经注疏》等
书于吴中巨姓家续收庋列书阁之书粗备，戒司籍
慎于所守，有欲假者许就观焉。以其得之不易，命阙
列叙，总若干卷，志其岁月于石，宝之于后，非特一时
而已。其能继而益之以至万卷，实有望于来者，固不
止于是也檇李贝阙撰。